የባህር ትራንስፖርትና ሎጂስቲክስ አገልግሎትን በከፊል የመሸጥ ፍላጎት ተሰረዘ
መንግሥት ወደ ግል ሊያዛውራቸው (ፕራይቬታይዝ) ካሳወቃቸው የመንግሥት ልማት ድርጅቶች ውስጥ፣ በከፊል እንደሚሸጥ አሳውቆ የነበረውን የኢትዮጵያ ባህር ትራንስፖርትና ሎጂስቲክስ አገልግሎት ድርጅትን ሽያጭ መሰረዙ ታወቀ፡፡ በአገሪቱ ያለውን የሎጂስቲክስ አገልግሎት በጥቅል (በሞኖፖል) ይዞ የሚገኘው የኢትዮጵያ ባህር ትራንስፖትና ሎጂስቲክስ አገልግሎት ድርጅት ሽያጭ የተሰረዘው፣ የሚሸጥበት ምክንያትንና ምኑን እንደሚሸጥ በጥናት በዝርዝር ሲፈተሽ አዋጪ ሆኖ ባለመገኘቱ መሆኑ ታውቋል፡፡ ከሪፖርተር ጋር ቆይታ ያደረጉት የኢፌዴሪ ትራንስፖርት ሚኒስትር ወ/ሮ ዳግማዊት ሞገስ እንደተናገሩት፣ በኢትዮጵያ ባህር ትራንስፖርትና ሎጂስቲክስ አገልግሎት ድርጅት ውስጥ ሊሸጡ የሚችሉት መርከቦች ናቸው፡፡ መንግሥት ያሉትን 11 መርከቦች ሸጦ የሚያገኘው ትርፍና መርከቦቹን በማስተዳደር የሚያገኘው ትርፍ ሲነፃፀር አዋጪ ሆኖ ባለመገኘቱ፣ ሽያጩ መሰረዙን ተናግረዋል፡፡ መርከቦቹ ከሌሎች አገሮች መርከቦች ጋር ሲነፃፀሩ ያላቸው የመጫን አቅም ያን ያህል አለመሆኑን የጠቆሙት ሚኒስትሯ፣ ኢትዮጵያ ሉዓላዊ አገር እንደመሆኗ ለአገሪቱ ደኅንነት የሚያስፈልጉ ግብዓቶች በሌሎች መርከቦች ከማስጫን በራስ መርከቦች መጠቀም የተሻለ መሆኑን መንግሥት እንዳመነበት ተናግረዋል፡፡ ‹‹እንደ ሉዓላዊት አገር ያለንን ጥቅም አሳልፎ መስጠት ምናልባትም የሕዝብን ጥቅም ሊጎዳ ስለሚችል፣ ለጊዜው ሽያጩ እንዲቆም ተደርጓል›› ብለዋል፡፡ በተለያዩ ጊዜያት የተለያዩ ካርጎዎችን መጫን ስለሚያስፈልግ፣ የራስ የሆነ መርከብ አለመኖር ደግሞ የአገርን ደኅንነት ጭምር ችግር ላይ መጣል ሊያስከትል ስለሚችል ሽያጩን በመሰረዝ ደረቅ ወደቦችን ፕራይቬታይዝ ለማድረግ በሚኒስትሮች ምክር ቤት መወሰኑን ገልጸዋል፡፡   